Nollis voor sy moeilikste besluitNollis Marais (Foto: thebulls.co.za) Dis een van die moeilikste take van enige afrigter of keurder, nie om die span te kies nie, maar om dit aan sy spelers oor te dra. Vyftien spelers gaan breed glimlag, só ook die plaasvervangers, maar vir die res is dit ŉ lae hou, dit voel vir jou asof jou wêreld inmekaar tuimel. Jare gelede is spanne op klubvlak eers ná Woensdag- of Donderdagaande se oefeninge gekies en dan is ŉ amptelike spanlys op ŉ kennisgewingbord in die klubhuis opgeplak. Dit was stroopsoet-lekker om jou naam in swart en wit te sien, dit was bittergal-bitter om nie jou naam daarop te sien nie. Jy lees weer en weer, dalk het jou oë jou mislei, maar al wat jy sien, is jou naam. Donkiejare gelede is die Springbokspan laataand van die balkon van ŉ destydse hotel in die Kaapstadse middestad aangekondig waar die nasionale keurders vroeër vergader het. Duisende toeskouers het na die middestad gestroom en dan is daar ure daaroor gekibbel of dié span die mas sou opkom, of hy die All Blacks of Britse Leeus sou kon klop. Die Afrikaanse diens van die SAUK het terselfdertyd sy programme onderbreek en ŉ aanbieder met doodsdreigende stem het die span aan die res van die land uitgelees. Die hele gesin, só ook die spelers landwyd, het om die Blaupunkt in die voorkamer saamgedrom. Maar as dit te laat geword het en die res van die gesin gaan slaap het, het jy in jou kamer vasgenael voor jou transistorradio gesit, dié ene met ŉ draadhanger as antenna. Soos die jare aangestap het en televisie oorgeneem het, het die aankondigings geskuif tot net ná die laaste Superwedstryd op ŉ Saterdagmiddag. Met groot geleenthede soos ŉ Wêreldbekertoernooi, het dit verander in ŉ amperse modeparade, waar die spelers (ja, hulle weet dan reeds lankal wie gekies is en wie nie) tussen flitsende ligte, rook en dansers bekend gestel word. Die Bulls-afrigter, Nollis Marais, staan nou voor daardie besluit, wanneer hy sy span voortaan sal kies en aankondig. Marais sê hy gaan nie meer roteer nie, want die Bulls is met die rug teen die muur, hulle moet van nou af wen. Nou sal ons die eerste keer weet wie van Piet van Zyl of Rudy Paige die beste skrumskakel is, of Lood de Jager bo RG Snyman en Jason Jenkins gekies moet word, of Trevor Nyakane die beste vaskopstut is. Dit gaan baie moed verg, want Marais se keuses sal nie almal tevrede kan stel nie.